## La Generalitat inicia el període de participació pública de l’estudi d’integració paisatgística del projecte bàsic de la ronda de Benimarfull de la CV-700

*** La directora general d’Infraestructures destaca que la Conselleria complix amb els terminis i inicia “un procediment necessari que forma part de l’avaluació ambiental del projecte”
* S’ha elaborat un qüestionari que estarà disponible durant un mes en la pàgina web de la Conselleria de Medi Ambient**

La Generalitat ha iniciat el període de participació pública de l’estudi d’integració paisatgística del projecte de la ronda de Benimarfull de la CV-700, ja que, tal com ha destacat la directora general d’Infraestructures, M. José Martinez Ruzafa, “es tracta d’un procediment necessari i que forma part de l’avaluació ambiental del projecte”.

D’esta manera, la Generalitat ha fet un taller de participació pública, amb l’objectiu de donar a conéixer als veïns i associacions de Benimarfull les mesures d’integració paisatgística que es pretenen incloure en el projecte bàsic perquè manifesten la seua opinió sobre estes. “Esta és una prova que la Conselleria de Medi Ambient, Aigua, Infraestructures i Territori complix amb els terminis per a l’execució d’este projecte”, ha destacat la directora general.

En este sentit, a més de la jornada realitzada en el municipi, s’ha elaborat un qüestionari que estarà disponible durant un mes en la pàgina web de la Conselleria de Medi Ambient en l’[enllaç](https://mediambient.gva.es/es/web/carreteras/proyectos-en-participacion-publica) següent. L’enquesta pot ser completada en línia, sense necessitat de descàrrega, des de l’enllaç anterior o directament en l’[enllaç](https://forms.gle/dZw4yGWELJCYVAWX9) següent.

Per a la directora general d’Infraestructures, amb esta actuació “es pretén, d’una banda, millorar la seguretat viària, eliminant la travessia, la pol·lució atmosfèrica, així com la contaminació acústica i d’altra, definir el traçat de la ronda exterior de tipus urbà”.

D’esta manera, es generarà el mínim impacte en el territori perquè siga compatible amb els elements naturals de la zona, entre els quals destaquen el paisatge protegit del Serpis, l’encreuament del barranc del Poble i el sòl forestal catalogat.

El projecte, que està en fase de redacció, té secció de carretera convencional, amb un carril per sentit de circulació, vorals i interseccions tipus glorieta. A més, tindrà una longitud d’aproximadament 1,5 quilòmetres i creuarà el barranc del Poble, el barranc de Parets i la via pecuària Senda del Molló, també coneguda com a Camí del Cementeri.

**Carretera CV-700**

La carretera CV-700 unix Bocairent amb el Verger per Muro de Alcoy i discorre per les poblacions d’Alfafara, Agres, Muro de Alcoy, Benimarfull, Plans, la Vall de Gallinera, l’Atzúbia i Pego. “En este recorregut de més de 67 quilòmetres un dels punts conflictius és la travessia de Benimarfull pels problemes de seguretat viària i molèsties als veïns pel trànsit”, ha matisat Martínez Ruzafa.

La travessia de Benimarfull (carrer Pare Lluís Fullana) té una longitud de 780 metres i hi estan situats servicis i comerços. També hi ha un tram d’esta travessia en la qual la calçada és tan estreta que només disposa d’un carril, amb pas alternatiu de vehicles regulat per semàfors.

Fecha: 11/05/2024